На основу члана 59. став 1. и члана 66. став 1, 3, 5. и 6. Закона о локалној самоуправи („Службени гласник РС", бр. 129/2007, 83/2014-др. закон, 101/2016-др. закон, 47/2018 и 111/2021-др. закон), члана 63. став 2. и члана 37. став 1. тачка 7) Статута Града Ниша („Службени лист Града Ниша", бр. 88/2008, 143/2016 и 18/2019),

Скупштина Града Ниша, на седници од 2023. године, доноси

**О Д Л У К У**

**О ИЗМЕНАМА И ДОПУНАМА ОДЛУКЕ О ОРГАНИЗАЦИЈИ**

**ГРАДСКИХ УПРАВА ГРАДА НИША**

**Члан 1.**

У Одлуци о организацији градских управа Града Ниша („Службени лист Града Ниша", број 71/2023-пречишћен текст), у члану 38. став 1. мења се и гласи:

**"Градска управа за грађевинарство** образује се за обављање послова из области уређења простора и изградње објеката, послова из области утврђивања доприноса за уређивање грађевинског земљишта, послова у вези поступака обједињене процедуре и послова из области бесправно изграђених објеката.“

Став 5. мења се и гласи:

"Послови у вези елабората о заједничком припремању и опремању грађевинског земљишта, уговора о заједничком припремању, односно опремању грађевинског земљишта као и послови везани за обрачун допринoса за уређење грађевинског земљишта; рад на припреми и подношењу захтева за издавање локацијских услова, грађевинске дозволе, пријаве радова, употребне дозволе и решења у поступку обједињене процедуре за објекте из програмa који се односе на уређивање грађевинског земљишта и изградњу; врши озакоњење бесправно изграђених објеката и издаје решења о озакоњењу објеката, односно делова објеката за које је у поступку легализације издато решење о грађевинској дозволи, али не и решење о употребној дозволи; скенирање и потписивање електронски квалификованим потписом елабората геодетских радова и правноснажног решења о озакоњењу ради достављања органу надлежном за послове државног премера и катастра; израда финансијског плана у процедури припреме буџета Града по функцијама из надлежности Управе и праћење реализације законитог и наменског коришћења средстава; послови у вези са техничком подршком и одржавањем рачунарских и периферних система, аудио и видео технике и комуникационих уређаја; израда плана јавних набавки и учешће у спровођењу поступака јавних набавки из надлежности Управе."

**Члан 2.**

У члану 39. став 1. мења се и гласи:

**„Градска управа за комуналне делатности и инспекцијске послове**, образује се за обављање послова из области комуналних делатности, инспекцијског надзора у области саобраћаја, путева, заштите животне средине и туризма, просвете и спорта, изградње објеката, односно послова грађевинске инспекције, као и послова Комуналне милиције.“

После става 2. додају се ставови 3. и 4, који гласе:

„У Градској управи се обављају послови надзора над радом инвеститора, извођача и осталих учесника у изградњи објеката; контроле примене прописа, техничких норматива и стандарда који регулишу изградњу сталних и привремених објеката и преглед пројектне документације; евидентирања и контроле бесправне градње као и доношења и извршавања решења о уклањању објеката; послови надзора над коришћењем објеката; налог за прибављање употребне дозволе; предузимање мера у вези са објектима који су склони паду, као и у циљу безбедности изградње; води поступак за уклањање ствари и других предмета са површина јавне намене; доноси Програм уклањања објеката и План на основу службене евиденције о свим извршним решењима за уклањање објеката, односно делова објеката и одговара за његово извршење.

У Градској управи се, као поверени послови на основу закона, обављају и послови инспекцијског надзора у области просвете и спорта.“

**Члан 3.**

У члану 40. став 1. мења се и гласи:

**„Градска управа за друштвене делатности** образује се за област: друштвене бриге о деци, социјалне и борачко-инвалидске заштите, заштите права избеглих, интерно расељених и лица из реадмисије, образовања и васпитања, културе и информисања, омладине и превентивног деловања у области ризичног понашања младих и спорта као и друштвене бриге за здравље на територији Града, послове заштите права пацијената и осигураника и послове омладине и спорта.“

Став 3. брише се.

**Члан 4.**

Градско веће ће, на предлог начелника Градске управе за органе Града и грађанска стања, усвојити акт о организацији и систематизацији радних места у року од 10 дана од дана ступања на снагу ове одлуке.

Запослени у градским управама настављају да обављају послове на радним местима на којима су распоређени, до распоређивања на основу акта из става 1. овог члана.

Градска управа за комуналне делатности и инспекцијске послове преузеће документацију, предмете, опрему и средства за рад од градских управа чије послове преузима.

**Члан 5.**

Ова одлука ступа на снагу наредног дана од дана објављивања у „Службеном листу Града Ниша".

Број:

У Нишу, 2023. године

**СКУПШТИНА ГРАДА НИША**

ПРЕДСЕДНИК

др Бобан Џунић

**О б р а з л о ж е њ е**

Правни основ за доношење Одлуке о изменама и допунама Одлуке о организацији градских управа Града Ниша садржан је у члану 59. став 1. Закона о локалној самоуправи („Службени гласник РС", бр. 129/2007, 83/2014-др. закон, 101/16-др. закон, 47/18 и 111/2021-др. закон), којим је прописано да акт о организацији општинске управе доноси скупштина општине на предлог општинског већа, као и члан 66. став 1, 3, 5. и 6 истог Закона, који прописује сходну примену одредаба Закона које се односе на органе општина и на органе Града, односно скупштину, градско веће и градске управе.

Такође, чланом 63. став 2. Статута Града Ниша („Службени лист Града Ниша", бр. 88/2008, 143/2016 и 18/2019), прописано је да се организација и рад градских управа уређује посебном одлуком коју доноси Скупштина Града на предлог Градског већа.

Важећом Одлуком о организацији градских управа Града Ниша је прописано да се инспекцијски надзор у области просвете и спорта обавља у Градској управи за друштвене делатности, инспекцијски надзор у области градње објеката (грађевинска инспекција) у Градској управи за грађевинарство, а инспекцијски надзор у области саобраћаја и путева, заштите животне средине и туризма у Градској управи за комуналне делатности и инспекцијске послове.

Предложеним изменама и допунама важеће Одлуке, у члановима 1, 2. и 3. Предлога одлуке, предлаже се обављање инспекцијских послова из надлежности Града Ниша у оквиру делокруга рада једне градске управе и то Градске управе за комуналне делатности и инспекцијске послове, ради њиховог ефикаснијег и делотворнијег обављања и обједињавања инспекцијског надзора.

Предложени члан 4. Предлога одлуке, којим се прописује рок за доношење акта о организацији и систематизацији радних места, као и преузимање документације, опреме и средстава између појединих градских управа, је последица организационих промена у делокругу рада тих градских управа.

Чланом 5. Предлога одлуке о изменама и допунама Одлуке о организацији градских управа Града Ниша предлаже се да одлука ступи на правну снагу наредног дана од дана објављивања, како би наведени послови инспекцијског надзора отпочели да се обављају обједињено у оквиру Градске управе за комуналне делатности и инспекцијске послове на што ефикаснији и целисходнији начин, а у циљу остваривања права и обавеза које Град има у обављању, како законом поверених послова, тако и оних који су из изворне надлежности Града, као јединице локалне самоуправе.

За реализацију предложене одлуке није потребно обезбеђивање додатних средстава у буџету Града Ниша.

Из свега напред наведеног предлаже се Скупштини Града Ниша доношење Одлуке о изманама и допунама Одлуке о организацији градских управа Града Ниша.

У Нишу, септембра 2023. године

**Вршилац дужности начелника**

**Градске управе за органе Града**

**и грађанска стања**

**Марина Јанковић**